Lav et referat af nedenstående tekst:

Tekst:
- Det giver simpelthen ingen mening. Vores voksne elever bliver vurderet som børn, der går på efterskole. Sådan lyder det fra viceforstander på Vrå Højskole Søren Ottzen, der er godt gal i skralden over, at i forbindelse med genåbningen af højskolerne har Sundhedsstyrelsen så sent som i går aftes revideret vejledningerne for, hvor mange elever højskolerne må have i de såkaldte familiegrupper. Vejledninger, som Sundhedsstyrelsen ellers selv har godkendt. I dag må højskolerne have 20 elever i hver familiegruppe, men fra på tirsdag skal det antal reduceres til otte elever i hver gruppe. Dermed kommer tallet ned på samme niveau, som gælder for efterskolerne. - Vi har hele tiden planlagt med, at vi skulle have 20 elever i hver familiegruppe, hvor eleverne kan være tætte og eksempelvis kramme hinanden. Men så er Sundsstyrelsen blevet gjort opmærksom på, at efterskolerne kun må have otte i hver gruppe. Og så ændrer de pludselig i vejledningen for højskolerne. Det giver ingen mening. For efterskoleeleverne har hele tiden været vurderet i en højere risikogruppe end de voksne højskoleelever, siger Søren Ottzen. En træls situation I onsdags tog Vrå Højskole imod 75 danske elever, som kunne vende tilbage – i forvejen havde højskolen 25 internationale elever boende. - De nye retningslinjer træder i kraft fra på tirsdag. Så skal vi til at dele de fem grupper med 20 elever op i mindre familiegrupper på otte elever. Det er virkelig en træls situation, at vi skal til at opløse grupperne og blande dem på ny, og de er jo allerede filtret ind i hinanden i de store grupper på 20, siger Søren Ottzen. På Vrå Højskole betyder de nye retningslinjer blandt andet, at der vil blive spændt snore ud for at dele lokaler op. Men de fysiske rammer på højskolen er ifølge Søren Ottzen så gode, at der kan findes fornuftige løsninger på udfordringerne. - Men der er andre højskoler i landet, som virkelig får problemer med de her nye retningslinjer, fordi de fysiske rammer ikke er til stede på samme måde som i Vrå, siger Søren Ottzen. Han fortæller, at Folkehøjskolernes Forening kæmper videre for at få ændret de nye og strammere retningslinjer. - Vi har hele tiden bakket op om de vejledninger, der er blevet fremlagt i forbindelse med genåbningen af højskolerne. Og vores forening har været i dialog med både kulturministeren og Sundhedsstyrelsen. Men så ændrer de pludselig i de her regler, som Sundhedsstyrelsen selv har været med til at godkende. Det er svært at forklare vores elever, siger Søren Ottzen.

Referat:
Sundhedsstyrelsen har pludselig ændret i vejledninger, som styrelsen selv har godkendt. Nu må der ikke være så mange elever i familiegrupperne, hvor man må være tæt og kramme hinanden, som først meldt ud. Det frustrerer viceforstanderen på Vrå Højskole.